Το πρόγραμμα οδοντιατρικής κάλυψης παιδιών και ενηλίκων, Smile Project και το πρόγραμμα παιδικών εμβολιασμών, Child Immunization, των Γιατρών του Κόσμου, συνεχίζεται για ακόμα ένα έτος με την υποστήριξη της Ελληνικής Πρωτοβουλίας (The Hellenic Initiative-THI).

Τα δυο προγράμματα υλοποιούνται τα τελευταία δύο χρόνια σε όλη την Ελλάδα με σκοπό να βοηθήσουν ευάλωτες κοινωνικές ομάδες παιδιών, νέων και ενηλίκων που εξαιτίας της παρατεταμένης οικονομικής κρίσης αδυνατούν να καλύψουν τα κόστη για την ιατρική περίθαλψή τους.

Στο πλαίσιο αυτό, τα προγράμματα εξασφαλίζουν σε πολίτες που έχουν ανάγκη, ανοιχτή πρόσβαση σε υψηλής ποιότητας ιατρικές υπηρεσίες. Το Smile Project υλοποιείται στα Ανοιχτά Πολυιατρεία των Γιατρών του Κόσμου, σε Αθήνα και Πέραμα, αλλά και μέσω μίας άρτια εξοπλισμένης Κινητής Οδοντιατρικής Μονάδας, η οποία πραγματοποιεί επισκέψεις σε σχολεία, ιδρύματα και σε διάφορες περιοχές της χώρας.

Αντίστοιχα, το πρόγραμμα των παιδικών εμβολιασμών, μαζί με αυτό του παιδιατρικού ελέγχου, λειτουργεί μέσω των Ανοιχτών Πολυιατρείων σε Αθήνα και Πέραμα καθώς και σε άλλες περιοχές της χώρας, μέσω της Κινητής Μονάδας. Στο πλαίσιο αυτό, και μέσω της δωρεάς της Ελληνικής Πρωτοβουλίας, από τον Φεβρουάριο του 2014 έως και σήμερα, 19.050 άνθρωποι έχουν επωφεληθεί από τα συγκεκριμένα προγράμματα λαμβάνοντας δωρεάν τη φροντίδα των εθελοντών γιατρών του οργανισμού.

Με στόχο μέσα στους επόμενους 12 μήνες, να καλύψει όσο το δυνατόν περισσότερες περιοχές στην Ελλάδα και να προσφέρει υψηλής ποιότητας ιατρικές υπηρεσίες σε όσο το δυνατόν περισσότερα άτομα που βρίσκονται σε ανάγκη, η Κινητή Ιατρική Μονάδα των Γιατρών του Κόσμου, θα επισκεφθεί το Δήμο Μαραθώνα το Σάββατο 10 και την Κυριακή 11 Σεπτεμβρίου 2016.

Ειδικότερα, μέσω της Κινητής Ιατρικής Μονάδας, τα παιδιά της περιοχής θα έχουν την ευκαιρία να υποβληθούν σε προληπτικό οδοντιατρικό, και παιδιατρικό έλεγχο, ενώ παράλληλα θα πραγματοποιηθούν και παιδικοί εμβολιασμοί, εφόσον προκύψει η σχετική ανάγκη.

Για περισσότερες πληροφορίες σχετικά με το έργο των Γιατρών του Κόσμου και τις αντίστοιχες δράσεις, μπορείτε να επισκεφθείτε το ακόλουθο link http://www.mdmgreece.gr/